宿青綏鋪
作者：童蒙
朝代：宋

paragraphs: 跋涉千千里，我行亦良勤。
戒途桂林臘，解轡盱水春。
赤石照病眼，紅泉濯征塵。
麻姑顧我笑，問別何所因。
憶昨罷清江，中興初甲寅。
去家十五年，一掃先君墳。
未及親舊語，遽隨犬羊奔。
幕燕遂如客，月鵲無安村。
得官嶠南州，欲訪出世人。
禦虎信有命，生還聊一欣。
此事姑置之，既往安足論。
山神似相憐，靜掃群峰雲。